บังคับคดีขนพลอย300ล้านออกประมูล
กรมบังคับคดี ขนพลอยสี มูลค่าราคาประเมินกว่า 300 ล้าน ประมูลขายทอดตลาดเป็นครั้งแรก วันที่ 17 มิ.ย.นี้
14 มิ.ย. 2560

กรมบังคับคดี ขนพลอยสี มูลค่าราคาประเมินกว่า 300 ล้าน ประมูลขายทอดตลาดเป็นครั้งแรก วันที่ 17 มิ.ย.นี้
น.ส.รื่นวดี สุวรรณมงคล อธิบดีกรมบังคับคดี เปิดเผยว่า ในวันที่ 17 มิ.ย.นี้ กรมบังคับคดีจะประกาศขายทอดตลาดวัตถุคล้ายพลอย และหยก จำนวนรวมกว่า 24 รายการ มูลค่าประเมินประมาณ 316 ล้านบาท ถือว่าเป็นการจัดการประมูลขายทอดตลาดอัญมณีครั้งใหญ่ที่สุด
ทั้งนี้ ผู้สนใจจะต้องวางเงินประกันการสู้ราคา 16 ล้านบาท ก่อนที่จะมีสิทธิที่จะเข้าดูสินทรัพย์ และจะเป็นการประมูลครั้งเดียวไม่แยกรายการ โดยกรมบังคับคดีได้ส่งจดหมายเชิญสมาคมค้าอัญมณีไทยและเครื่องประดับ และผู้ประกอบการอัญมณี เครื่องประดับ ให้เข้ามาร่วมประมูลครั้งนี้ คาดว่าจะได้รับการสนใจจากผู้ประกอบการอัญมณี
สำหรับสินทรัพย์ที่จะนำมาประมูล จะเป็นวัตถุคล้ายหยก ประมาณ 37.19 กะรัต และวัตถุคล้ายพลอยสีต่างๆ เช่น พลอยสีเขียว เหลือง แดง เหลือง น้ำเงิน สีดำ สีม่วง ซึ่งมีทั้งเจียระไน แล้วจำนวน 5954.97 กะรัต และเป็นวัตถุคล้ายพลอยที่มีลักษณะเป็นก้อนรวมน้ำหนักภาชนะประมาณ 452.58 กิโลกรัม.